Denel bevestig: Werkers kry Vrydag res van salaris | Netwerk24
Deur Francois Williams 26 Junie 2019 09:52
Die oorblywende 15% van hul salarisse wat hulle nog nie ontvang het nie, sal hulle Vrydag ontvang, het Denel se uitvoerende hoof, Danie du Toit, Woensdag aan werknemers belowe.
Dit kom nadat hierdie staatsbeheerde verdedigingsgroep Dinsdag bekend gemaak het dat hy nie genoeg geld het om sy werknemers se volle salaris op betaaldag te betaal nie.
Du Toit het Woensdag die aankondiging bevestig wat Pravin Gordhan, minister van openbare ondernemings, Dinsdagaand in sy repliek op die staatsrede gemaak het dat 'n lener op kort kennisgewing na vore gekom het en die geld aan Denel sal voorsien om die Junie-salarisse ten volle te betaal.
Du Toit het Denel-werknemers verskoning gevra vir die ongerief, en hulle vir hul begrip en volgehoue steun in 'n moeilike tyd bedank.
Volgens hom is Denel vol vertroue dat sy huidige omdraaiplan die langtermyn-volhoubaarheid van die staatsonderneming sal verseker.
Denel soek nuwe kliënte en kontrakte om sy marktoegang te versterk en die ontwikkeling van nuwe tegnologie moontlik te maak, sê hy.
Stelsels en prosesse word in plek gestel om korporatiewe bestuur, doeltreffendheid, inkomste en programbestuur te verbeter.
Denel is in Maart deur die kredietgraderingsagentskap Fitch met 11 vlakke van hoë beleggingsgraad tot spekulatief afgegradeer. Denel het verlede jaar 'n verlies van R1,7 miljard gely teenoor die vorige jaar se wins van R283 miljoen. Hy het 'n staatswaarborg van R3,4 miljard wat tot 2023 verleng is.